CELEX: 32021D1115(01)
Language: fi
Date: 2021-11-12 00:00:00
Title: Komission päätös, annettu 12 päivänä marraskuuta 2021, Euroopan elintarviketurvan kriisivalmius- ja kriisinhallintamekanismia käsittelevän asiantuntijaryhmän perustamisesta 2021/C 461 I/01

15.11.2021   
               
               
                  FI
               
               
                  Euroopan unionin virallinen lehti
               
               
                  CI 461/1
               
            
         KOMISSION PÄÄTÖS,
         annettu 12 päivänä marraskuuta 2021,
         Euroopan elintarviketurvan kriisivalmius- ja kriisinhallintamekanismia käsittelevän asiantuntijaryhmän perustamisesta
         (2021/C 461 I/01)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         sekä katsoo seuraavaa:
         
                     (1)
                  
                  
                     Euroopan unionin toiminnasta tehdyn sopimuksen 39 artiklassa unionille ja jäsenvaltioille annetaan tehtäväksi varmistaa maatalouselintarvike-, kalastus- ja vesiviljelytuotteiden saatavuus ja taata kohtuulliset kuluttajahinnat.
                  
               
                     (2)
                  
                  
                     Komissio sitoutuu 20 päivänä toukokuuta 2020 antamassaan tiedonannossa ”Pellolta pöytään -strategia oikeudenmukaista, terveyttä edistävää ja ympäristöystävällistä elintarvikejärjestelmää varten” (1) koordinoimaan paremmin yhteisiä eurooppalaisia toimia, joilla reagoidaan kriiseihin, jotka vaikuttavat tai uhkaavat vaikuttaa koko elintarvikejärjestelmään tai sen osaan unionissa ja vaarantavat tai uhkaavat vaarantaa elintarviketurvan unionissa. Tiedonannon toimen 2 mukaisesti komissio laatii valmiussuunnitelman elintarvikehuollon ja elintarviketurvan varmistamiseksi.
                  
               
                     (3)
                  
                  
                     On tarpeen perustaa asiantuntijaryhmä komission asiantuntijaryhmien perustamista ja toimintaa koskevien horisontaalisten sääntöjen, jäljempänä ”horisontaaliset säännöt”, vahvistamisesta annetun komission päätöksen C(2016)3301 (2) mukaisesti.
                  
               
                     (4)
                  
                  
                     Sen vuoksi olisi perustettava maataloutta, kalastusta, vesiviljelyä, terveyttä ja elintarviketurvallisuutta käsittelevä asiantuntijaryhmä ja määriteltävä sen tehtävät ja rakenne.
                  
               
                     (5)
                  
                  
                     Ryhmän olisi synergiassa unionin nykyisten rakenteiden ja mekanismien kanssa avustettava komissiota koordinoinnin parantamisessa unionin tasolla kaikilla asiaankuuluvilla politiikanaloilla ja yhteisten toimien järjestämisessä, jotta voidaan reagoida kriiseihin, jotka vaikuttavat tai uhkaavat vaikuttaa elintarvikehuoltoon ja elintarviketurvaan unionissa.
                  
               
                     (6)
                  
                  
                     Ryhmän olisi koostuttava jäsenvaltioiden, sellaisten EU:n ulkopuolisten maiden, joiden elintarvikeketju on vahvasti integroitu unionin elintarvikejärjestelmään, ja sidosryhmien järjestöjen edustajista. Sen puheenjohtajana olisi oltava komission edustaja. Koordinointitarkoituksia varten olisi perustettava yksi ainoa yhteyspiste kutakin jäsenvaltiota ja EU:n ulkopuolista maata kohti.
                  
               
                     (7)
                  
                  
                     Säännöt, joiden mukaisesti ryhmän jäsenet ja niiden edustajat saavat antaa tietoja, olisi vahvistettava Euroopan unionin toiminnasta tehdyn sopimuksen 101 artiklan ja niiden komission suuntaviivojen mukaisesti, jotka koskevat 101 artiklan soveltamista horisontaalista yhteistyötä koskeviin sopimuksiin (3).
                  
               
                     (8)
                  
                  
                     Henkilötietojen käsittelyssä olisi noudatettava Euroopan parlamentin ja neuvoston asetusta (EU) 2018/1725 (4).
                  
               
                     (9)
                  
                  
                     On aiheellista vahvistaa tämän päätöksen soveltamisaika. Komissio harkitsee hyvissä ajoin kyseisen ajan jatkamisen aiheellisuutta,
                  
               ON PÄÄTTÄNYT SEURAAVAA:
         
            1 artikla
            Kohde
            Perustetaan Euroopan elintarviketurvan kriisivalmius- ja kriisinhallintamekanismia käsittelevä asiantuntijaryhmä, jäljempänä ”ryhmä”.
         
         
            2 artikla
            Tehtävät
            Ryhmän tehtävänä on:
            
                        a)
                     
                     
                        tarjota komissiolle neuvoja ja asiantuntemusta
                        
                                    i)
                                 
                                 
                                    sellaisten unionin säädösten, ohjelmien ja politiikkojen täytäntöönpanosta, joiden avulla unioni varautuu ja reagoi elintarvikehuollon ja elintarviketurvan kriiseihin, sekä
                                 
                              
                                    ii)
                                 
                                 
                                    yhteistyöstä ja koordinoinnista jäsenvaltioiden, EU:n ulkopuolisten maiden ja sidosryhmien järjestöjen kanssa i alakohdassa tarkoitetuissa asioissa;
                                 
                              
                  
                        b)
                     
                     
                        vaihtaa kokemuksia ja hyviä käytäntöjä yhteisten toimien järjestämisestä elintarvikehuolto- ja elintarviketurvakriiseihin reagoimiseksi, mukaan lukien varhainen seuranta ja raportointi uhista, kriisien kehityksen tarkkailu, kriisien jälkiarviointi ja saadut käytännön opit;
                     
                  
                        c)
                     
                     
                        keskustella jäsenvaltioiden ja komission kutsumien EU:n ulkopuolisten maiden valmiussuunnitelmista;
                     
                  
                        d)
                     
                     
                        avustaa komissiota sellaisten poliittisten aloitteiden valmistelussa, joiden avulla unioni varautuu ja reagoi elintarvikehuolto- ja elintarviketurvakriiseihin, kun komissio kuulee sitä tällaisista poliittisista aloitteista;
                     
                  
                        e)
                     
                     
                        laatia tapauskohtaisesti suosituksia, jotka ovat merkityksellisiä sen kannalta, miten unioni varautuu ja reagoi elintarvikehuolto- ja elintarviketurvakriiseihin.
                     
                  Ryhmän tehtävät eivät rajoita unionin pelastuspalvelumekanismista annetun päätöksen N:o 1313/2013/EU (5) soveltamista eivätkä etenkään hätäavun koordinointikeskuksen yksinomaista vastuuta kaikkien avustuspyyntöjen koordinoinnista unionin pelastuspalvelumekanismin aktivoinnin aikana, myöskään elintarvikekriisien tapauksessa.
         
         
            3 artikla
            Kuuleminen
            Komissio voi kuulla ryhmää kaikista kysymyksistä, jotka liittyvät unionin varautumiseen ja reagoimiseen kriiseihin, jotka uhkaavat elintarvikehuoltoa ja elintarviketurvaa.
         
         
            4 artikla
            Jäsenyys
            
               1.   Ryhmän jäseniä ovat:
               
                           a)
                        
                        
                           maatalouden, kalastuksen, vesiviljelyn, terveyspolitiikan ja elintarviketurvallisuuden alan toimivaltaiset viranomaiset kussakin jäsenvaltiossa;
                        
                     
                           b)
                        
                        
                           maatalouden, kalastuksen, vesiviljelyn, terveyspolitiikan ja elintarviketurvallisuuden alan toimivaltaiset viranomaiset sellaisissa valikoiduissa EU:n ulkopuolisissa maissa, joiden elintarvikeketju on vahvasti integroitu unionin elintarvikejärjestelmään;
                        
                     
                           c)
                        
                        
                           yhteensä enintään 30 sidosryhmien järjestöä, jotka on nimitetty 6 artiklassa tarkoitetun valintamenettelyn tuloksena ja jotka toimivat maatalouden, kalastuksen, vesiviljelyn, terveyspolitiikan ja elintarviketurvallisuuden alalla tai minkä tahansa asian parissa, joka liittyy elintarvikeketjun moitteettomaan toimintaan, mukaan lukien elintarvikkeiden toimittaminen kuluttajille vähittäismyynti- tai ravitsemuspalvelujen kautta, tuotantopanosten ja tuotannontekijöiden tarjoaminen, elintarviketuotanto, elintarvikkeiden jalostus ja elintarvikekuljetus.
                        
                     
            
               2.   Jäsenet nimeävät yhden edustajan ja yhden varaedustajan ja huolehtivat siitä, että niiden edustajalla ja varaedustajalla on korkeatasoista asiantuntemusta 1 kohdan c alakohdassa tarkoitetuilla aloilla.
            
            
               3.   Jäseniksi valittuja sidosryhmien järjestöjä, jotka eivät enää pysty osallistumaan tehokkaasti ryhmän toimintaan ja jotka eivät 8 artiklassa tarkoitettujen komission osastojen mielestä täytä Euroopan unionin toiminnasta tehdyn sopimuksen 339 artiklassa asetettuja edellytyksiä tai jotka eroavat ryhmästä, ei enää kutsuta osallistumaan ryhmän kokouksiin toimikautensa aikana, ja niiden tilalle voidaan nimittää uusi jäsen jäljellä olevan toimikauden ajaksi.
            
         
         
            5 artikla
            Yhteyspisteet
            Edellä 4 artiklan 1 kohdan a ja b alakohdassa mainituista toimivaltaisista viranomaisista yksi toimii kutakin jäsenvaltiota tai EU:n ulkopuolista maata kohti ainoana yhteyspisteenä 2 artiklassa tarkoitettuihin tehtäviin liittyvissä kysymyksissä. Jäsenvaltioiden ja EU:n ulkopuolisten maiden on ilmoitettava komissiolle kaikista muutoksista, jotka koskevat yhteyspisteenä toimivaa toimivaltaista viranomaista. Komissio julkaisee yhteyspisteiden luettelon asiaa koskevalla verkkosivustolla ja päivittää luetteloa säännöllisesti.
         
         
            6 artikla
            Valintamenettely
            
               1.   Sidosryhmien järjestöt valitaan julkisella hakuilmoituksella, joka julkaistaan komission asiantuntijaryhmien ja muiden vastaavanlaisten elinten rekisterissä, jäljempänä ”asiantuntijaryhmärekisteri”. Hakuilmoitus voidaan lisäksi julkaista muilla keinoin, kuten erityisellä verkkosivustolla.
               Hakuilmoituksessa on selvästi ilmoitettava valintaperusteet, mukaan luettuina vaadittava asiantuntemus ja suoritettavassa työssä edustettavina olevat edut. Vähimmäismääräaika hakemusten jättämiselle on neljä viikkoa.
            
            
               2.   Sidosryhmien järjestöjen nimittäminen edellyttää rekisteröitymistä pakolliseen avoimuusrekisteriin.
            
            
               3.   Maatalouden ja maaseudun kehittämisen pääosaston (AGRI) pääjohtaja nimittää jäsenvaltioiden ja EU:n ulkopuolisten maiden viranomaiset suoralla kutsulla sen jälkeen, kun asiasta on ensin sovittu meri- ja kalastusasioiden pääosaston (MARE) ja terveyden ja elintarviketurvallisuuden pääosaston (SANTE) kanssa.
            
            
               4.   MARE- ja SANTE-pääosastojen ennakkoon antamalla suostumuksella AGRI-pääosaston pääjohtaja nimittää sidosryhmien järjestöt sellaisten hakijoiden joukosta, joilla on korkeatasoista asiantuntemusta 4 artiklan 1 kohdan c alakohdassa tarkoitetuilla aloilla ja jotka ovat vastanneet julkiseen hakuilmoitukseen.
            
            
               5.   Sidosryhmien järjestöt nimitetään viiden vuoden toimikaudeksi. Niiden toimikausi voidaan uusia. Ne jatkavat tehtävässään toimikautensa loppuun tai siihen asti, kun niiden tilalle on nimitetty uusi jäsen, sen mukaan, kumpi näistä ajankohdista on aikaisempi.
            
         
         
            7 artikla
            Puheenjohtajuus
            Ryhmän puheenjohtajana toimii komission edustaja.
         
         
            8 artikla
            Toiminta
            
               1.   Ryhmä toimii asiasta vastaavien komission pääosastojen (AGRI, MARE ja SANTE) pyynnöstä horisontaalisten sääntöjen mukaisesti.
            
            
               2.   Ryhmä kokoontuu vähintään kerran vuodessa. Kiireellisissä tapauksissa komissio voi kutsua sen koolle milloin tahansa ilman ennakkoilmoitusta.
            
            
               3.   Ryhmän kokoukset pidetään komission tiloissa tai virtuaalisesti olosuhteista riippuen.
            
            
               4.   AGRI-, MARE- ja SANTE-pääosastot huolehtivat sihteeristöpalveluista. Komission muiden osastojen virkamiehet, joita asia koskee, voivat osallistua ryhmän ja sen alaryhmien kokouksiin.
            
            
               5.   Ryhmä voi AGRI-, MARE- ja SANTE-pääosastojen suostumuksella ja jäsentensä yksinkertaisella enemmistöllä päättää tehdä asian käsittelystä julkista.
            
            
               6.   Esityslistan kustakin kohdasta käyty keskustelu ja ryhmän antamat lausunnot, suositukset tai raportit on merkittävä pöytäkirjaan täsmällisesti ja kattavasti. Sihteeristö laatii pöytäkirjan puheenjohtajan alaisuudessa.
            
            
               7.   Jos mahdollista, ryhmä antaa lausuntonsa ja suosituksensa sekä laatii kertomuksensa yhteisymmärryksessä. Äänestyksissä äänestyksen tulos määräytyy jäsenten yksinkertaisella enemmistöllä. Vastaan äänestäneillä tai äänestämättä jättäneillä jäsenillä on oikeus siihen, että lausuntoon, suositukseen tai raporttiin liitetään yhteenveto heidän kantansa perusteluista.
            
         
         
            9 artikla
            Alaryhmät
            
               1.   AGRI-, MARE- ja SANTE-pääosastot voivat perustaa alaryhmiä tarkastelemaan erityisiä kysymyksiä määrittelemänsä toimeksiannon perusteella. Alaryhmät noudattavat toiminnassaan horisontaalisia sääntöjä ja raportoivat ryhmälle. Ne lakkautetaan heti, kun ne ovat täyttäneet toimeksiantonsa.
            
            
               2.   Ne alaryhmien jäsenet, jotka eivät ole ryhmän jäseniä, valitaan julkisella hakuilmoituksella 6 artiklan ja horisontaalisten sääntöjen mukaisesti.
            
            
               3.   Jäsenvaltioiden edustajista koostuva alaryhmä vastaa jäsenvaltioiden ja komission välisestä tietojenvaihdosta erityisesti luottamuksellisten tietojen osalta.
            
         
         
            10 artikla
            Kutsutut asiantuntijat
            AGRI-, MARE- ja SANTE-pääosastot voivat kutsua asiantuntijoita, joilla on erityisasiantuntemusta jostakin esityslistalla olevasta asiasta, osallistumaan ryhmän tai alaryhmien työskentelyyn tapauskohtaisesti.
         
         
            11 artikla
            Tarkkailijat
            
               1.   Yksityishenkilöille, järjestöille, mukaan lukien sidosryhmien järjestöt, ja julkisyhteisöille, jotka eivät ole jäsenvaltioiden toimivaltaisia viranomaisia, voidaan myöntää tarkkailijan asema horisontaalisten sääntöjen mukaisesti suoralla kutsulla.
            
            
               2.   Tarkkailijoiksi nimitetyt järjestöt tai julkisyhteisöt nimeävät edustajansa ja varaedustajansa.
            
            
               3.   Puheenjohtaja voi sallia sen, että tarkkailijat ja niiden edustajat osallistuvat ryhmän ja sen alaryhmien keskusteluihin ja jakavat asiantuntemusta. Niillä ei kuitenkaan ole äänioikeutta eivätkä ne osallistu ryhmän ja sen alaryhmien lausuntojen, suositusten tai raporttien laatimiseen.
            
         
         
            12 artikla
            Työjärjestys
            Ryhmä vahvistaa työjärjestyksensä jäsentensä yksinkertaisella enemmistöllä AGRI-, MARE- ja SANTE-pääosastojen ehdotuksesta ja näiden suostumuksella asiantuntijaryhmien työjärjestysmallin (6) perusteella horisontaalisten sääntöjen mukaisesti. Alaryhmät toimivat ryhmän työjärjestyksen mukaisesti.
         
         
            13 artikla
            Salassapitovelvollisuus ja turvallisuusluokiteltujen tietojen käsittely
            Ryhmän jäsenten ja näiden edustajien, kutsuttujen asiantuntijoiden sekä tarkkailijoiden ja näiden edustajien on noudatettava salassapitovelvollisuutta, jota perussopimusten ja niiden täytäntöönpanosääntöjen nojalla sovelletaan kaikkiin toimielinten jäseniin ja niiden henkilöstöön, sekä unionin turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksissä (EU, Euratom) 2015/443 (7) ja 2015/444 (8). Komissio voi toteuttaa kaikki aiheelliset toimenpiteet, jos kyseiset henkilöt eivät noudata näitä velvollisuuksia.
         
         
            14 artikla
            Avoimuus
            
               1.   Ryhmä ja sen alaryhmät on rekisteröitävä asiantuntijaryhmien rekisteriin.
            
            
               2.   Ryhmän ja alaryhmien kokoonpanosta julkaistaan seuraavat tiedot asiantuntijaryhmien rekisterissä horisontaalisten sääntöjen mukaisesti:
               
                           a)
                        
                        
                           jäsenvaltioiden toimivaltaisten viranomaisten nimet;
                        
                     
                           b)
                        
                        
                           kolmansien maiden toimivaltaisten viranomaisten nimet;
                        
                     
                           c)
                        
                        
                           sidosryhmien järjestöjen nimet; edustettuina olevat edut;
                        
                     
                           d)
                        
                        
                           tarkkailijoiden nimet.
                        
                     
            
               3.   Kaikki asiaankuuluvat asiakirjat, mukaan lukien esityslistat, pöytäkirjat ja osallistujien kannanotot, asetetaan saataville asiantuntijaryhmien rekisterissä. Varsinkin esityslista ja muut olennaiset tausta-asiakirjat on julkaistava hyvissä ajoin ennen kokousta ja pöytäkirja pian kokouksen jälkeen. Julkaisemisesta on mahdollista poiketa vain silloin, kun katsotaan, että asiakirjan sisältämien tietojen ilmaiseminen vaarantaisi julkisen tai yksityisen edun suojan Euroopan parlamentin ja neuvoston asetuksen (EY) N:o 1049/2001 (9) 4 artiklassa määritellyllä tavalla.
            
         
         
            15 artikla
            Kokouskulut
            
               1.   Ryhmän ja alaryhmien toimintaan osallistuvat henkilöt eivät saa palkkiota tarjoamistaan palveluista.
            
            
               2.   Komissio korvaa ryhmän ja alaryhmien toimintaan osallistuvien henkilöiden matka- ja oleskelukulut. Korvaus maksetaan voimassa olevien komission säännösten mukaisesti ja vuosittaisessa määrärahojen kohdentamista koskevassa menettelyssä komission osastoille myönnettyjen käytettävissä olevien määrärahojen puitteissa.
            
         
         
            16 artikla
            Soveltaminen
            Tätä päätöstä sovelletaan viiden vuoden ajan sen hyväksymisestä.
         
         
            Tehty Brysselissä 12 päivänä marraskuuta 2021.
            
               
                  Komission puolesta
               
               Janusz WOJCIECHOWSKI
               
                  Komission jäsen
               
            
         
         
            (1)  COM(2020) 381 final.
         
            (2)  Komission päätös C(2016) 3301 final, annettu 30 päivänä toukokuuta 2016, komission asiantuntijaryhmien perustamista ja toimintaa koskevien horisontaalisten sääntöjen vahvistamisesta.
         
            (3)  Komission tiedonanto – Suuntaviivat Euroopan unionin toiminnasta tehdyn sopimuksen 101 artiklan soveltamisesta horisontaalista yhteistyötä koskeviin sopimuksiin (EUVL C 11, 14.1.2011, s. 1).
         
            (4)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (5)  Euroopan parlamentin ja neuvoston päätös N:o 1313/2013/EU, annettu 17 päivänä joulukuuta 2013, unionin pelastuspalvelumekanismista (EUVL L 347, 20.12.2013, s. 924).
         
            (6)  Päätös C(2016)3301, liite III.
         
            (7)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).
         
            (8)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).
         
            (9)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43). Näiden poikkeusten tarkoituksena on suojella yleistä turvallisuutta, sotilasasioita, kansainvälisiä suhteita, finanssi-, raha- ja talouspolitiikkaa, yksityiselämän ja yksilön koskemattomuutta, kaupallisia etuja, tuomioistuinkäsittelyä ja oikeudellista neuvontaa, tutkimuksia, tarkastuksia ja toimielimen päätöksentekomenettelyä.